A Bizottság 556/2001/EK rendelete
(2001. március 21.)
az egyes szántóföldi növények termelői számára támogatási rendszer létrehozásáról szóló 1251/1999/EK tanácsi rendelet alkalmazására vonatkozó részletes szabályok megállapításáról szóló 2316/1999/EK rendeletnek a pihentetett területek, valamint a len és a kender támogatható fajtáinak jegyzéke tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1672/2000/EK rendelettel [1] módosított, az egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendeletre [2] és különösen annak 9. cikkére,
mivel:
(1) A legutóbb a 2860/2000/EK rendelettel [3] módosított 2316/1999/EK bizottsági rendelet [4] megállapítja az 1251/1999/EK rendelet alkalmazására vonatkozó részletes szabályokat az egyes szántóföldi növényekre vonatkozó területalapú támogatások nyújtásának feltételei tekintetében, és meghatározza a területpihentetés feltételeit.
(2) A 2316/1999/EK rendelet 18. cikke azon területekre korlátozza a területpihentetési támogatásra való jogosultságot, amelyeket az előző évben betakarítási céllal műveltek, az 1251/1999/EK rendeletnek megfelelően pihentettek vagy a vidékfejlesztési jogszabályoknak megfelelően a szántóföldi növénytermesztésből kivontak, illetve erdősítettek.
(3) E feltételek alkalmazásának a bevezetésük óta eltelt hosszú idő miatt már nincs gyakorlati jelentősége. Továbbá az e cikknek való megfelelés ellenőrzése az intézkedés céljához képest aránytalanul nagy erőfeszítést jelent. E korlátozó feltételeket ezért a szabályok egyszerűsítése érdekében el kell törölni.
(4) A rostjáért termesztett len és kender új fajtáit támogathatónak lehet tekinteni. Ezért ezeket bele kell foglalni a 2316/1999/EK rendelet 12. cikkében szereplő támogatási rendszerre jogosult, rostjáért termesztett len és kenderfajták jegyzékébe.
(5) A rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2316/1999/EK rendelet a következőképpen módosul:
1. A 18. cikk helyébe a következő rendelkezés lép:
"18. cikk
A "területpihentetés" egy olyan terület ugaron hagyását jelenti, amely az 1251/1999/EK rendelet 7. cikkének értelmében a területalapú támogatásra jogosult."
2. A XII. melléklet 1. pontja az "Adélie" és a "Caesar Augustus" fajtákkal egészül ki.
3. A XII. melléklet 2a. pontja az "Uso 31" fajtával egészül ki.
4. A XII. melléklet 2b. pontja a "Delta-Ilosa" fajtával egészül ki, az "Uso 31" fajtát pedig el kell hagyni.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendeletet a 2001/2002-es gazdasági évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. március 21-én.